Okh-dorpsraad se ­waardasies te hoog - Government - Windhoek Express
Saturday, March 23rd, 2019 18:52:19
'n Inwoner van Okahandja baklei met die munisipaliteit na hy langer as 3 jaar te veel erfbelasting gehef is.
Ek het vir die munisipaliteit gesê die geld kan as 'n krediet op my rekening lê en enige agterstallige waterskuld kan vandaar vereffen word. Carlo Lucas, huiseienaar.
Die buurman se belasting volgens die rekening is aansienlik laer. Foto's verskaf
Yolanda Nel - Talle huiseienaars op Okahandja is moedeloos ná die munisipaliteit glo erken het dat sekere munisipale waardasies nie reg is nie, maar weier om huiseienaars te vergoed wat reeds jare lank te veel vir tariewe en belasting betaal.
“In November verlede jaar het ek vermoed ek betaal te veel, maar na 'n berekening deur die munisipaliteit, het dit tog reg gelyk,” sê Carlo Lucas, 'n inwoner van die dorp. Dit is eers toe hy self 'n waardasie laat doen het wat hy besef die munisipale bedrag onsettend hoog is.
“Ek betaal N$735 'n maand terwyl 'n buurman met dieselfde grootte erf maar N$146 betaal,” vertel hy. Volgens Lucas is die waardasies in 2014 aangepas, maar tussen 20 en 30 huise is oorgeslaan en nooit aangepas nie.
Media-berigte van April vanjaar dui daarop dat die Okahandja ­munisipaliteit 'n negatiewe oudit opinie vir die jaar einde 30 Junie 2016 ontvang het.
Een van die talle probleme wat die munisipaliteit in die gesig gestaar het, was die verouderde waardasierol van 2008. “Tariewe vir dienste gelewer is steeds teen 2013/14 tariewe gehef,” aldus die berig.
Talle vergaderings is vanjaar met huiseienaars gehou wat deur die tariefverhogings geraak word. “Met ons waterrekeninge wat ook nou verhoog het, kon ons net eenvoudig nie bybly nie en skuld ons nou op ons waterrekening,” sê Lucas. Hy voeg by dat hul water 'n week gelede afgesny is.
Tydens 'n vergadering wat in Oktober plaasgevind het, sou die geaffekteerde gesinne die geld terug ontvang vir die drie jaar wat hulle te veel betaal het. Van dié geld is daar egter nog nie 'n sent gesien nie en het die munisipaliteit skynbaar intussen gesê die geld sou nie terugbetaal word nie.
“Ek het vir die munisipaliteit gesê die geld kan as 'n krediet op my rekening lê en enige agterstallige waterskuld kan vandaar vereffen word, maar hulle hou voet by stuk dat hulle my nie geld skuld nie,” sê hy. “Hoewel ek die munisipaliteit direk betaal, sê hulle vir my hulle weet nie eers waarheen die geld gegaan het nie.
“Dit is 'n frustrerende situasie en ek glo hulle soek nou daardie geld om bonusse te betaal.”
Volgens Lucas is daar minstens nog een huisgesin se water afgesny. “In daardie huis bly klein kinders en 'n ouma wat onlangs 'n beroerte gehad het. Dit is moeilik om na haar om te sien.”
Van die agterstallige waterrekeninge beloop tussen N$3 000 en N$8 000.
Oproepe aan die munisipaliteit was onbeantwoord.
6 days ago - 17 March 2019 | Government
1 week ago - 10 March 2019 | Government
3 weeks ago - 24 February 2019 | Government
1 month - 03 February 2019 | Government
3 months ago - 17 December 2018 | Government
3 months ago - 03 December 2018 | Government
3 months ago - 26 November 2018 | Government
4 months ago - 12 November 2018 | Government
5 months ago - 22 October 2018 | Government